มีปัญหาเกี่ยวกับตัวเองค่ะชอบทำอะไรน่าอายๆและเป็นภาระคนอื่นตอนตัวเองเมาพอตื่นเช้ามาก็จะจำอะไรที่ตัวเองทำไม่ได้เลยต้องคอยไปสอบถามจากคนรอบข้างที่ไปด้วยกันและเมื่อได้ฟังคำตอบจากพวกเขาเราก็ยิ่งนอยด์กับตัวเองว่าทำไปได้ยังไง มันน่าอายมากๆ และก็จะเก็บเอามาคิดว่าที่ทำไปมันไม่ดีเลยไม่น่าไปทำแบบนั้นแล้วคนอื่นเขาจะคิดว่าเราเป็นคนยังไง เขายังอยากจะคบกับเราต่อมั้ยแล้วก็มีอาการที่ยังไม่อยากเจอผู้คน ไม่อยากให้ทุกคนพูดถึงเรื่องราวนี้เพราะยิ่งฟังก็ยิ่งอายตัวเองและจะชอบคิดเรื่องราวนี้วนๆไม่จบไม่สิ้นรู้สึกหายใจไม่ค่อยทั่วท้อง แน่นหนักอก ไม่ชอบที่ตัวเองเป็นแบบนั้นไม่อยากพบปะหน้าใครเลยเหมือนเราหน่วงๆตัวเราเองเราควรจัดการกับความคิดความรู้สึกนี้ยังไงดีคะ
สวัสดีค่ะ การชอบทำพฤติกรรมอะไรต่างๆที่รู้สึกว่าน่าอายแล้วเก็บนำมาคิดแล้วรู้สึกไม่ดีนั้น อาจจะเป็นอาการปกติที่พบได้ในผู้ที่อาจจะทำอะไรผิดหรือน่าอายลงไป แต่หากมีความรู้สึกหดหู่ปนไปด้วย อาจเข้าข่ายภาวะซึมเศร้า โรคซึมเศร้า หากมีการคิดวนไปวนมาจนทำให้กังวล มีอาการทางกายร่วมด้วยอาจจะเป็นภาวะวิตกกังวลทั่วไปโดยภาวะวิตกกังวลทั่วไปนั้นเป็นภาวะทางจิตใจที่ผู้ป่วยจะมีความเครียดหรือกังวลมากไปในหลาย ๆ เรื่อง บางครั้งอาจไม่สามารถระบุสาเหตุของความกังวลได้ ส่งผลให้นอนไม่หลับ ไม่มีสมาธิ และอาจกระทบต่อการใช้ชีวิตประจำวันได้ โดยสิ่งที่ผู้ป่วยกลัวก็จะไม่เฉพาะเจาะจง อาจมีความกังวลในหลาย ๆ เรื่องเป็นระยะเวลาตั้งแต่ 6 เดือนขึ้นไป อาจไม่สามารถระบุสาเหตุของความกังวลได้แน่ชัดหากมีสาเหตุของความกังวลที่แน่ชัด แนะนำการรักษาและเริ่มจากสาเหตุนั้นๆก่อนค่ะ อาจจะตั้งสติให้รู้ตนเอง หาข้อมูลให้แน่ชัด แต่ไม่ตระหนกจนเกินไป ไม่คิดฟุ้งซ่าน หางานอดิเรกที่ชอบทำเพื่อเบี่ยงเบนความสนใจ แต่ถ้ายังมีอาการเป็นมากอยู่จนรบกวนการใช้ชีวิตประจำวัน ควรต้องไปพบแพทย์เพื่อประเมินสุขภาพจิตเพิ่มเติม